তৃণমূলের মুখপাত্র তালিকা থেকে সরানো হল শান্তনু সেনকে

কলকাতা: তৃণমূল কংগ্রেসের মুখপাত্র তালিকা থেকে সরিয়ে দেওয়া হল রাজ্যসভার প্রাক্তন সাংসদ শান্তনু সেনকে। আরজি কর ঘটনা শুরু হওয়ার সঙ্গে সঙ্গেই তাঁকে অব্যাহতি দেওয়া হয়েছে। বৃহস্পতিবার তৃণমূল নেতা জয়প্রকাশ মজুমদার জানান, গত কয়েকদিনে তাঁর যে বক্তব্য সংবাদমাধ্যমে এসেছে, সেগুলি একান্তই ব্যক্তিগত। দল কোনও দায়িত্ব নেবে না।

আরজি কর-কাণ্ড নিয়ে তৃণমূলের প্রাক্তন সাংসদ তথা মুখপাত্র শান্তনু সেন বুধবার দুপুরে সংবাদমাধ্যমে মন্তব্য করেছিলেন, আরজি কর ইস্যুতে কাল পর্যন্ত যা বলার বলেছি। আর কিছু বলব না। মুখপাত্র হিসেবে দলকে ডিফেন্ড করে এসেছি। ওই বক্তব্যের কয়েক ঘণ্টার মধ্যেই বেহালার কর্মসূচি থেকে তৃণমূলনেত্রী মমতা বন্দ্যোপাধ্যায় বলেন, কয়েক জন বলছেন, তাঁরা মুখপাত্রের পদ ছেড়ে দিয়েছেন। জেনে রাখুন, আমরা তাঁদের আগেই সরিয়ে দিয়েছি। এই চক্রান্তের মধ্যে তাঁদেরও কেউ কেউ ছিল।

আরও পড়ুন: অপরাধীদের সন্ধান চাই, বিজ্ঞপ্তি জারি করল লালবাজার

মমতা কারও নাম করলেও শান্তনুর উদ্দেশেই যে এই কথা বলেছেন, অনেকেই মনে করচেন তা। আরজি করের ঘটনা নিয়ে শান্তনু বলেন, আমি আরজি করের প্রাক্তনী। আমার মেয়ে সেখানে পড়ে। আরজি করে মেডিক্যাল এডুকেশন গত কয়েক বছরে রসাতলে গিয়েছে। কয়েক জনকে খুশি করতে পারলে প্রশ্ন জানা যায়। উত্তর হাতে নিয়ে হলে ঢোকা যায়, টোকাটুকি করা যায়। তাঁর এই মন্তব্যের পরেই চাপে পড়ে শাসকদল। এর জেরেই কি তাঁকে মুখপাত্র থেকে সরানো হল, উঠছে প্রশ্ন।